钦定古今图书集成/明伦汇编/闺媛典/第063卷 > 王文奎女〈黄氏陈氏丘氏附〉
## 钦定古今图书集成/明伦汇编/闺媛典/第063卷 > 王文奎女〈黄氏陈氏丘氏附〉

按《闽书》：嘉靖癸未，广贼寇闽中。江口前王村王文奎
女方笄被贼掠，行至屋后山，绐曰：“吾欲汲江水饮之。”
约帛束衣投江死，顺流下海，数日，尸乘潮回，肌体不
露，颜色如生。同时有詹秉植妻黄氏，与其姑同为贼
获，贼索金帛，棰姑惨甚，黄曰：“愿代贼。”不听，杀姑。黄夺
贼刀自杀。事闻旌表。郑善夫作《苦节行》曰：“下南四郡
三郡兵，闽盗此日真纵横。安溪、莆口备惨毒，杀气上
冒天为腥。六师不发无战情，贼过一程移一程。兵骄
将怯往必败，疆场之事谁曾经？官军畏贼远护送，民
兵不教将何用？坐遣群羊啖猛虎，万姓何辜死无讼。
前王少女不就掳，抽身抱石沉江水。詹家少妇贼杀
姑，骂贼不屈同姑死。我歌苦节行，泪下哽咽悲不止。
吾辈堂堂七尺躯，况作男儿振天纪。清风岭，曹娥渚，
长使志士哀千古。吁嗟乎！詹家少妇前王女。”又王原
德妻陈氏，居王庄，寡居二十八年，贼至，尽得王庄诸
妇女，惟陈抗死房闼中。事闻旌表。郑善夫为作《伤哉
行》曰：“伤哉乎！尚阳之南，广业之里，数千茅屋变贼垒，
杀人成丘山，旬月不”见官军至。我思八闽十七卫，太
祖以来，食尽多少官仓米，一朝缓急不得分寸力，恶
用饲尔民膏髓？膻风吹尘污诗礼，安能一沃沧溟水？
伤哉乎！坝头山，新渡岭，妇女不行刃加颈。新渡岭，坝
头山，黄金满意妇女还。可怜蛾眉七十二，竟无一下
清风滩。死生在前良独难，伤哉乎！前王寡妻独死房
帷间，“令人苦忆太古时，上有尧舜下皋夔。契敷五教
张四维，稷播百谷民忘饥。九州分理十二牧，天子端
拱而无为。四凶既诛戮，六合歌雍熙。耕且让畔行让
路，重门暴客从何来。嗟彼盗贼，岂无民彝？犁锄化兵
谁使之？伤哉乎圣王不作吾已而。”又高安簿陈准妻
丘氏方少艾，流贼入其家，丘时在楼，二贼捉之，遂投
楼下死。郡邑旌之。葬于舅姑墓侧，至夜时时有火光。
后占坟有水，启别竁水皆满，独丘竁有团火出穴，人
谓正气所感。